Okwekulaakulanya ensangi zino. Leero nkuleetedde engeri gy’oyinza okufuna ssente mu kulunda enkoko eŋŋanda. Enkoko zino nnyangu kuba osobola okutandika n’enkoko bbiri ne zizaala n’oweza ekiyumba kya nkoko kikumi. Ekirungi ky’enkoko zino tezirwalalwala ate zirya buli kintu ne zikula bulungi. Ekirala, zirina akatale ate zigulibwa ku ssente nnyingiko bw’ogeraageranya n’enzungu. Mw. Erias Kasumba nga mulunzi wa nkoko era nga ye nnannyini “ti-ke” Chicken Breeders mu zooni ya Nakiyanja e Nabbingo. Essira yalissa ku kulunda nkoko ŋŋanda era annyonnyola bwati engeri gy’azirabirira n’azifunamu: “Abalunzi abamu balowooza nti okulunda enkoko eŋŋanda temuli magoba, wabula nze ebbanga lye mmaze nga nzirunda nkizudde zisinga enzungu okukola ssente. Njaluza amagi n’ennunda okuva mu bbuluuda sikozesa nkola ya nkoko kwalula kuba neetaaga nnyingi. Obukoko obw’olunaku olumu mbussa mu bbuluuda. Kino kiba kisenge nga kirina okubaamu ebbugumu eriwera kuba tebuba na maama abubikka. Wansi njaliirirawo ebipapula by’ebookisi ku byo ne nteekako empumbu erandiddwa ku mbaawo. Ekyo nga kiwedde, olina okuteekamu essigiri oba ensuwa omuli omuliro ng’eno eyamba okuwa obukoko ebbugumu. Kuno ngattako ettaala kuba ekiro erina okusula ng’eyaka okutuusa nga buwezezza wiiki ssatu. Nteeka mu bifo ebyenjawulo mwe buliira ne we bunywera amazzi. Mu bbuluuda bumalamu wiiki nnya, naye era jjukira ku lunaku olusooka nga waakabuleeta obugema Marek’s. Mu wiiki esooka mbugema Newcastle, wiiki eyookubiri n’embugema Ggombolo, eyookusatu tuddamu okugema Newcastle B olwo wiiki esembayo mu bbuluuda ne tugema Ggombolo owookubiri. Nga buvudde mu bbuluudda ku wiiki eyookutaano, nziramu okubugema Marek’s busobole okukula nga bwamaanyi. Era nkyusizaawo emmere okuva ku Sitaata okudda ku Grower’s Mash. Ku wiiki eyoomukaaga tubugema omusujja gw’omu byenda. Ku myezi ebiri tuzigema Kawaali. Kano kayiso tukakuba mu kiwawaatiro olwo oba omaze okugema okutuusa bw’onoozitunda. Wabula bw’ozuula nti zirimu obulwadde ziwe eddagala okutereera. Ku myezi ena nnyongeramu ku birungo okugeza mukene n’ensigo za ppamba biyamba enkoko empanga okuzitowa. Ku myezi etaano ojja kuba otunda. Wabula, enkoko ku myezi etaano eba ekumazeeko ekinene ennyo omutwalo gumu, Singa oba walunda enkoko zo nga bisatu empanga kitegeeza ojja kuba okozesezza obukadde busatu-. Buli nkoko singa ogitunda emitwalo ebiri”, kiba kitegeeza nti ofuna obukadde mukaaga. Nga bw’olaba, amagoba gaba genkana ne kapito gwe wateekamu. Kale olwo oba olyevuma ddi obulunzi?